Stor nedgang for Prime
Drikken Prime ble en stor «hype». Nå har derimot salget gått kraftig ned. Det sjokkerer ikke ungdommene på Jordal skole.  – Jeg har smakt på nesten alle smakene, men nå har jeg ikke noe interesse av å kjøpe Prime lenger, understreker Mohammad Kanz Ul Rehman Afgan (13) da VG møter ham i friminuttet på Jordal skole i Oslo. Afgan og flere av hans klassekamerater på 8. trinn på Jordal skole nøler ikke med å svare når VG spør om de har hørt om Prime.  – Det var kult i starten for alle hadde den og alle snakket om det, sier kompisen Ole Alfred Cornelio Haugen (13).  Afgan legger også til at den dyre prisen og at det ofte var utsolgt for drikken, gjorde at alle ville ha den.  Folk gikk rett og slett helt bananas for å eie en flaske med sportsdrikken, men nå har luften gått ut av ballongen. – Det går saktere nå, sier kommunikasjonsrådgiver Simen Kjønnas Thorsen i Coop Norge. Han legger til at salget har falt til normale nivåer. VG har pratet med flere dagligvarebutikker som bekrefter nedgangen på den tidligere populære leskedrikken. – Salget av Prime var veldig bra i sommer etter vi lanserte, men vi ser fallende salg i høst, sier kategoridirektør Arild Blindheim i Rema 1000. Også Norgesgruppen bekrefter nedgangen:  – Den store «hypen» har nok avtatt rundt Prime. Salget er derfor vesentlig lavere nå enn det var ved lansering i juni, sier Kine Søyland, kommunikasjonssjef i Norgesgruppen. Godteributikken Fast Candy, som var en av de første nettbutikkene i Norge til å selge Prime, har også merket at færre kjøper drikken. Daglig leder Robert Dennis Crnalic forteller til VG at salget har gått ned 50 prosent siden januar.  Smaken er som baken Tilbake på Jordal skole legger ungdommen frem grunnene til at de tror «hypen» rundt Prime er over.  – Jeg synes det egentlig var litt «overhyped», fordi den smaker egentlig ikke noe godt, sier Samira-Amran Aral (13) som får et bekreftende nikk fra klassevenninnen Pernille Skevik Ulsberg (13). Og det at Prime ikke smaker noe særlig godt, er en gjenganger blant alle svarene fra elevene. – Første gang jeg kjøpte den innså jeg at jeg ikke likte den, sier Trygve Espolin Bjærke (13) til VG.  En annen årsak til at «hypen» forsvant rundt Prime, er ifølge ungdommene at ble gjort tilgjengelig i butikkene – noe som gjorde at alle kunne få tak i den. De legger også til at når prisen sank, ble den ikke like kul.  Til tross for dårlige salgstall fortsetter butikkene å selge drikken. – På lik linje med resten av sortimentet vårt så evalueres det fortløpende både i forhold til salg og varebeholdning, sier kategoridirektør Arild Blindheim i Rema 1000. – Dette er varer med lang holdbarhet, så vi får solgt det til slutt, sier kommunikasjonsrådgiver, Simen Kjønnas Thorsen i Coop Norge, til VG. Conaxess Trade som står for importen av sportsdrikken til Norge, forteller til VG at de hadde en suksessfull lansering i Norge, med mer enn 3 millioner flasker med Prime Hydration solgt til kunder. Men også de har merket nedgang.  – Vi ser at salget har stabilisert seg igjennom høsten, sier Henriette Dahl Kjørsvik, markedsansvarlig i Conaxess Trade Norway. Hun understreker at det er slik som skjer med lanseringer.  Det er de populære influenserne Logan Paul og KSI som står bak Prime. Drikken fikk stor oppmerksomhet tidlig i 2023 da den ble tilgjengelig på det norske markedet. Prime ble da solgt i en rekke eksklusive butikker for en pris på mellom 150 og 300 kroner. Etter hvert sa Mattilsynet at den amerikanske utgaven av drikken inneholdt for mye A-vitamin. I sommer kom en ny variant av Prime med nytt innhold som er godkjent for det norske markedet. Prisen ble dumpet, og den ble tilgjengeliggjort i en rekke dagligvarekjeder til en pris på rundt 35 kroner. I forbindelse med lanseringen kom Logan Paul og KSI til Norge, og det ble kaos: 
Prime-drikken, populær blant ungdom, opplever nå stort salgsfall i Norge. Flere elever ved Jordal skole i Oslo mener drikken var «overhyped» og smaker ikke godt. Salg hos Coop Norge, Rema 1000 og Fast Candy har falt siden lanseringen. Flere elever tror Prime mistet popularitet da den ble billigere og mer tilgjengelig i butikker. Prime-importør Conaxess Trade sier salget har stabilisert seg gjennom høsten.